b'\n_START_ARTICLE_\nLinareso \xc5\xa1achmat\xc5\xb3 turnyras\n_START_PARAGRAPH_\nLinareso tarptautinis \xc5\xa1achmat\xc5\xb3 turnyras\xc2\xa0\xe2\x80\x93 kasmetinis \xc5\xa1achmat\xc5\xb3 turnyras, \xc5\xbeaid\xc5\xbeiamas vasario m\xc4\x97nesio pabaigoje. Jis vyksta Ispanijoje, Andal\xc5\xabzijos Chaeno provincijos Linareso mieste. Tai vienas i\xc5\xa1 stipriausi\xc5\xb3 pasaulyje kasmetini\xc5\xb3 \xc5\xa1achmat\xc5\xb3 turnyr\xc5\xb3, kartais pa\xc5\xbeymint jo presti\xc5\xbe\xc4\x85 vadinamas \xc5\xa1achmat\xc5\xb3 \xe2\x80\x9eVimbldonu\xe2\x80\x9c. Linareso turnyrai prasid\xc4\x97jo 1978\xc2\xa0m. ir nuo 1988\xc2\xa0m. (i\xc5\xa1skyrus 1996\xc2\xa0m.) rengiami kasmet. D\xc4\x97l ekonomin\xc4\x97s kriz\xc4\x97s 2011\xc2\xa0m. ir 2012\xc2\xa0m. turnyrai ne\xc4\xafvyko.\n_START_SECTION_\nIstorija\n_START_PARAGRAPH_\nVar\xc5\xbeybos pirm\xc4\x85 kart\xc4\x85 surengtos 1978\xc2\xa0m. Jas iniciavo ir kartu su Linareso miesto savivaldybe r\xc4\x97m\xc4\x97 ispan\xc5\xb3 verslininkas Luis Rentero. Pirmasis turnyr\xc4\x85 laim\xc4\x97jo ma\xc5\xbeai \xc5\xbeinomas \xc5\xa1vedas Jaan Eslon surink\xc4\x99s po lygiai ta\xc5\xa1k\xc5\xb3 su argentinie\xc4\x8diu Roberto Debarnot. Kiti turnyrai iki 1987\xc2\xa0m. buvo rengiami kas dvejus metus, i\xc5\xa1skyrus atvej\xc4\xaf, kai i\xc5\xa1 viso nebuvo surengtas turnyras d\xc4\x97l to, kad Linarese tuo metu vyko kandidat\xc5\xb3 finalinis ma\xc4\x8das tarp Anatolijaus Karpovo ir Andriejaus Sokolovo, kuris tur\xc4\x97jo i\xc5\xa1ai\xc5\xa1kinti pretendent\xc4\x85 ma\xc4\x8dui su Kasparovu. Nuo 1988\xc2\xa0m. turnyras vyko kasmet, i\xc5\xa1skyrus 1996\xc2\xa0m., kai Linarese vyko pasaulio moter\xc5\xb3 \xc5\xa1achmat\xc5\xb3 \xc4\x8dempionatas. Rentero buvo \xc5\xbeinomas kaip trump\xc5\xb3 lygi\xc5\xb3j\xc5\xb3 prie\xc5\xa1ininkas, 1991\xc2\xa0m. pasi\xc5\xabl\xc4\x97 pinigines premijas, su\xc5\xbeaidusiems ilgas partijas. Turnyro lygis pastoviai augo: 1994\xc2\xa0m. turnyro vidutinis Elo reitingas buvo 2685. Tuo metu tai buvo auk\xc5\xa1\xc4\x8diausias turnyro Elo reitingas i\xc5\xa1 bet kada buvusi\xc5\xb3 anks\xc4\x8diau\xc2\xa0\xe2\x80\x93 XVIII kategorijos turnyras, o 1998 metais jis jau\xc2\xa0\xe2\x80\x93 XXI kategorijos turnyras. Linareso turnyras sutraukia pa\xc4\x8dio auk\xc5\xa1\xc4\x8diausio lygio didmeistrius. Po 2005\xc2\xa0m. turnyro Garis Kasparovas prane\xc5\xa1\xc4\x97 apie pasitraukim\xc4\x85 i\xc5\xa1 \xc5\xa1achmat\xc5\xb3 var\xc5\xbeyb\xc5\xb3. Nuo 2006 iki 2008 turnyro pirmoji pus\xc4\x97 vykdavo Meksikos Morelijos mieste, o antroji turnyro pus\xc4\x97\xc2\xa0\xe2\x80\x93 Linarese. 2009 ir 2010\xc2\xa0m. var\xc5\xbeybos vyko tik Linarese. D\xc4\x97l ekonomin\xc4\x97s kriz\xc4\x97s 2011 ir 2012\xc2\xa0m. turnyrai ne\xc4\xafvyko.\n_START_SECTION_\nNugal\xc4\x97tojai\n_START_PARAGRAPH_\n\xe2\x80\xa2 1978 Jaanas Eslonas_NEWLINE_\xe2\x80\xa2 1979 Larry Christiansenas_NEWLINE_\xe2\x80\xa2 1981 Anatolijus Karpovas ir Larry Christiansenas_NEWLINE_\xe2\x80\xa2 1983 Borisas Spaskis_NEWLINE_\xe2\x80\xa2 1985 Liubomiras Liubojevi\xc4\x87ius ir Robertas Hiubneris_NEWLINE_\xe2\x80\xa2 1988 Janas Timanas_NEWLINE_\xe2\x80\xa2 1989 Vasilijus Ivan\xc4\x8diukas_NEWLINE_\xe2\x80\xa2 1990 Garis Kasparovas_NEWLINE_\xe2\x80\xa2 1991 Vasilijus Ivan\xc4\x8diukas_NEWLINE_\xe2\x80\xa2 1992 Garis Kasparovas_NEWLINE_\xe2\x80\xa2 1993 Garis Kasparovas_NEWLINE_\xe2\x80\xa2 1994 Anatolijus Karpovas_NEWLINE_\xe2\x80\xa2 1995 Vasilijus Ivan\xc4\x8diukas_NEWLINE_\xe2\x80\xa2 1997 Garis Kasparovas_NEWLINE_\xe2\x80\xa2 1998 Vi\xc5\xa1vanatanas Anandas_NEWLINE_\xe2\x80\xa2 1999 Garis Kasparovas_NEWLINE_\xe2\x80\xa2 2000 Vladimiras Kramnikas ir Garis Kasparovas_NEWLINE_\xe2\x80\xa2 2001 Garis Kasparovas_NEWLINE_\xe2\x80\xa2 2002 Garis Kasparovas_NEWLINE_\xe2\x80\xa2 2003 Peteris Leko (Surinko vienodai ta\xc5\xa1k\xc5\xb3 su Vladimiru Kramniku; 1-a vieta pagal papildomus rodiklius)_NEWLINE_\xe2\x80\xa2 2004 Vladimiras Kramnikas_NEWLINE_\xe2\x80\xa2 2005 Garis Kasparovas (Surinko vienodai ta\xc5\xa1k\xc5\xb3 su Veselinu Topalovu; 1-a vieta pagal papildomus rodiklius (daugiai pergali\xc5\xb3 juodaisiais)_NEWLINE_\xe2\x80\xa2 2006 Levonas Aronianas_NEWLINE_\xe2\x80\xa2 2007 Vi\xc5\xa1vanatanas Anandas_NEWLINE_\xe2\x80\xa2 2008 Vi\xc5\xa1vanatanas Anandas_NEWLINE_\xe2\x80\xa2 2009 Aleksandras Gri\xc5\xa1\xc4\x8diukas (Surinko vienodai ta\xc5\xa1k\xc5\xb3 su Vasilijumi Ivan\xc4\x8diuku; 1-a vieta pagal papildomus rodiklius (daugiau laim\xc4\x97t\xc5\xb3 partij\xc5\xb3)_NEWLINE_\xe2\x80\xa2 2010 Veselinas Topalovas_NEWLINE_Tolesni turnyrai nevyko.\n_START_SECTION_\nLentel\xc4\x97s\n_START_PARAGRAPH_\nTurnyre iki 1998\xc2\xa0m. dalyvaudavo 12\xe2\x80\x9314 \xc5\xa1achmatinink\xc5\xb3. Nuo 1998\xc2\xa0m. turnyras i\xc5\xa1 rat\xc5\xb3 sistemos turnyro, kai su var\xc5\xbeovu susitinkama vien\xc4\x85 kart\xc4\x85, tapo dviej\xc5\xb3 susitikim\xc5\xb3 (antr\xc4\x85 susitikim\xc4\x85 \xc5\xbeaid\xc5\xbeiama prie\xc5\xa1inga spalva) rat\xc5\xb3 sistemos turnyru. Dviej\xc5\xb3 rat\xc5\xb3 turnyre dalyvauja 6\xe2\x80\x938 auk\xc5\xa1\xc4\x8diausio lygio didmeistriai.'